Y pa rox kꞌij,
chiriꞌ pa tinamit Caná ri cꞌo chiriꞌ pa rucuenta ri Galilea,
cꞌo cꞌa jun cꞌulanen xbanatej.
Y ri María ri ruteꞌ ri Jesús,
cꞌo cꞌa chukaꞌ chiriꞌ chupan ri cꞌulanen riꞌ.
Y ri Jesús ye rachibilan ri rudiscípulos xesiqꞌuix (xeꞌoyox) cꞌa chukaꞌ riyeꞌ chupan ri cꞌulanen riꞌ.
Yacꞌa ri ruyaꞌal uva xa xqꞌuis yan chanin chupan ri cꞌulanen riꞌ.
Y ri María ri ruteꞌ ri Jesús,
xapon cꞌa apo riqꞌui ri Jesús y xberubij chare:
Xa majun chic ri ruyaꞌal uva quiqꞌui,
xchaꞌ.
Pero ri Jesús xubij cꞌa chare:
Nána,
¿achique cꞌa ri nawajoꞌ?
Ri nuhora xa cꞌa ma jane napon ta,
xchaꞌ.
Y ri ruteꞌ ri Jesús xubij cꞌa chique ri yeniman yeꞌilin chiriꞌ:
Wi cꞌo achique xtubij chiwe chi niben,
can tibanaꞌ cꞌa,
xchaꞌ chique.
Y chiriꞌ yecꞌo cꞌa wakiꞌ yabel yaꞌ ye banon riqꞌui abej.
Ri israelitas sibilaj yequicusaj yabel yaꞌ ri queriꞌ quibanic,
ruma chupan ri yabel tak yaꞌ riꞌ niquiyaꞌ wi yaꞌ ri nicꞌatzin chique riche (rixin) chi niquiben qꞌuiy ruwech chꞌajchꞌojirisanic achiꞌel nubij chupan ri ley riche (rixin) ri Moisés.
Y ri yabel tak yaꞌ riꞌ,
caꞌiꞌ o oxiꞌ cucuꞌ quipan.
Y ri Jesús xubij chique ri yeniman yeꞌilin chiriꞌ:
Queꞌinojsaj chi yaꞌ re yabel tak yaꞌ reꞌ,
xchaꞌ chique.
Y riyeꞌ can que wi riꞌ xquiben.
Cꞌacꞌariꞌ ri Jesús xubij cꞌa chique:
Wacami tipajaꞌ el jubaꞌ y ticꞌuaj chare ri achi ri nisamej chrij re cꞌulanen reꞌ,
riche (rixin) chi tunaꞌ.
Y ri yeniman yeꞌilin chiriꞌ can xquiben wi ri xubij ri Jesús chique.
Ri achi ri nisamej chrij ri cꞌulanen riꞌ,
man cꞌa retaman ta acuchi (achique) petenak wi ri ruyaꞌal uva riꞌ.
Xa can xu (xe) wi cꞌa ri yeniman yeꞌilin chiriꞌ ri xepajo ri ye etamayon.
Y tek ri achi ri nisamej chrij ri cꞌulanen riꞌ runaꞌon chic chi sibilaj jabel ri ruyaꞌal uva riꞌ,
xusiqꞌuij (xroyoj) cꞌa ri cꞌajol ri xcꞌuleꞌ.
Y tek ri cꞌajol ri xcꞌuleꞌ xapon cꞌa,
ri achi ri nisamej chrij ri cꞌulanen riꞌ xubij cꞌa chare:
Tek cꞌo jun nimakꞌij quereꞌ,
quinojel cꞌa winek ya ri ruyaꞌal uva ri utz niquiyaꞌ nabey mul,
y tek qꞌuiy chic ri quikumun,
niquiyaꞌ cꞌa jun ruyaꞌal uva ri ma can ta utz.
Pero riyit xa ma que ta riꞌ xaben.
Riyit xa cꞌacꞌariꞌ xbeꞌawelesaj pe ri ruyaꞌal uva ri más utz,
xchaꞌ.
Ri xuben cꞌa ri Jesús,
chi xuben ruyaꞌal uva chare ri relic yaꞌ pa jun cꞌulanen chiriꞌ pa Caná ri cꞌo pa rucuenta ri Galilea,
yacꞌariꞌ ri nabey milagro ri xuben.
Can xucꞌut cꞌa chi Riyaꞌ can cꞌo rukꞌij rucꞌojlen.
Y ri ye rudiscípulos xquicukubaꞌ cꞌa quicꞌuꞌx riqꞌui.
Tek cꞌachojnek chic ca ri cꞌulanen riꞌ,
ri Jesús rachibilan ri ruteꞌ,
ri ye rachꞌalal y ri rudiscípulos xebe pa tinamit Capernaum.
Y xecꞌojeꞌ cꞌa caꞌiꞌ oxiꞌ kꞌij chiriꞌ.